P. Hrušovský, predseda NR SR: (2005-07-01):
Pani spravodajkyňa sa nechce vyjadriť k rozprave. Prerušujem rokovanie o tomto bode programu. Ďakujem pani poslankyni Navrátilovej, pánovi predsedovi Rady riaditeľov. A prosím teraz, aby Národnej rade Slovenskej republiky pán predseda Úradu pre reguláciu sieťových odvetví Matuský predložil správu o činnosti Úradu pre reguláciu sieťových odvetví za rok 2004 . Nech sa páči, pán predseda, máte slovo. J. Matuský, predseda Úradu pre reguláciu sieťových odvetví: Vážený pán predseda, vážené dámy, vážení páni poslanci, správu o činnosti nášho úradu za rok 2004 predkladám v zmysle § 4 zákona o regulácii v sieťových odvetviach. Úrad vznikol 1. augusta 2001 a je rozpočtovou organizáciou so sídlom v Bratislave. Správa, ktorú ste dostali, bola vypracovaná v zmysle znenia zákona o regulácii, ktorý bol platný do konca roku 2004. Vo svojom vystúpení budem len komentovať to, čo je v správe, čísla, výsledky, vzťah výkonu pôsobnosti úradu v roku 2004 k regulácii roku 2005 je uvedený v správe s grafickým vyjadrením v grafoch. Vážený pán predseda, vážené dámy, vážení páni poslanci, rok 2004 bol druhým rokom, keď Úrad pre reguláciu sieťových odvetví vykonával cenovú reguláciu podnikania v regulovaných oblastiach sieťových odvetví. Úrad pokračoval v odstraňovaní krížových dotácií, ktoré spôsobili deformáciu regulovaných cien a taríf. Ceny a tarify, ktoré úrad schválil pre regulované subjekty, ktoré podnikajú v tých oblastiach sieťových odvetví, ktoré sú regulované, boli v roku 2004 spravodlivé ako pre výrobcov a dodávateľov energií, tak aj pre ich konečných spotrebiteľov. Odstránením dotácií sa stalo to, že dodávatelia prestali dotovať odberateľov a jednotlivé kategórie odberateľov platili len tie náklady, ktoré sú vyvolané dodávkou energií pre ich spotrebu. Úplné odstránenie deformácií cien a taríf v sieťových odvetviach v roku 2004 bolo nevyhnutné aj z dôvodov liberalizácie obchodovania s elektrinou a s plynom a postupného otvárania trhov s elektrinou a s plynom pre priemyselných odberateľov na Slovensku a, samozrejme, taktiež v súvislosti so vstupom Slovenska do Európskej únie. Jednoducho bolo nutné vytvoriť pre podnikateľov na Slovensku rovnaké podmienky, aké majú ich konkurenti v Európskej únii. Úrad v roku 2004 dôsledne plnil úlohy vyplývajúce z jeho pôsobnosti. Pri predkladaní návrhov na regulované ceny a tarify úrad dôsledne kontroloval, či regulované subjekty v roku 2003 neprekročili úradom povolené maximálne príjmy a dodržali úradom určené maximálne ceny a tarify. V roku 2004 skončilo prvé regulačné obdobie pre prvý regulovaný subjekt, ktorým je Slovenská elektrizačná a prenosová sústava, v skratke SEPS. Úspory nákladov, ktoré tento subjekt dosiahol vplyvom regulácie jeho podnikania úradom, sa prejavili významným znížením jeho maximálneho pomerného príjmu, čo sa prejavilo znížením poplatkov, ktoré s prenosom elektriny pre kontroly konečných odberateľov súvisia. Druhé regulačné obdobie pre tento subjekt začalo 1. 1. 2005 a bude ukončené v roku 2007. Z grafu, ak sa pozriete na výročnú správu na strane 15, je vidieť typickú úpravu príjmov regulovaných subjektov, keď prechádzajú z jedného regulačného obdobia do druhého. Je tam vidieť pokles ich príjmov za tú istú regulovanú činnosť v ďalšom období oproti obdobiu minulému. Pokiaľ ide o tento prechod alebo túto zmenu, to zníženie príjmov, je možné predpokladať, že sa prejaví aj pri ďalších subjektoch, a to pri Slovenskom plynárenskom priemysle a pri distribučných podnikoch Západoslovenská energetika, Stredoslovenská energetika a Východoslovenská energetika. Nové regulačné obdobie pre SEPS znamenalo aj prehodnotenie objemu a ceny tzv. podporných služieb, ktoré potrebuje sústava Slovenskej republiky na to, aby bola udržiavaná v stave, ktorý je potrebný pre bezporuchové zásobovanie všetkých spotrebiteľov. Na základe dvoch nezávislých analýz, na základe mnohých diskusií s odborníkmi úrad v roku 2005 umožnil SEPS, aby zaplatil za podporné služby o 20 % menej ako v roku 2004, čo sa významne prejavilo na znížení nákladov spotrebiteľov za prepravu elektriny. Ako je v správe o činnosti uvedené, v roku 2003 úrad takmer odstránil krížové subvencie v distribučných spoločnostiach, ktoré deformovali regulované časti ceny elektriny. Toto spôsobilo, že v roku 2004 zmeny takmer všetkých regulovaných cien boli spôsobené už len zmenou ceny vstupov pri výrobe a dodaní energií a cena plynu pre priemyselných odberateľov bola v roku 2004 dokonca nižšia ako v roku 2003. To boli konkrétne výsledky opatrení. Taktiež cena elektriny pre niektoré skupiny veľkoodberateľov bola v roku 2004 nižšia ako v roku 2003. To znamená, že odstránenie krížových subvencií v roku 2003 umožnilo, aby sa od roku 2004 ceny energií skutočne menili len vplyvom zmeny nákladov na ich výrobu a dodanie a stali sa predvídateľné, čo je mimoriadne dôležité ako pre konečných spotrebiteľov energií, tak aj pre štátne úrady, pretože sa dá presnejšie predvídať vplyv regulovaných cien napr. na zmenu spotrebiteľských cien. A takto stanovené ceny vysielajú jasné signály o tom, aké sú a ako sa budú meniť v budúcnosti. Vážený pán predseda, vážené dámy, vážení páni poslanci, úrad pri výkone svojej pôsobnosti má neustále na mysli ochranu konečných spotrebiteľov pred platením nadmerných cien a ochranu spoločnosti pred nesprávnou alokáciou príjmov z regulovaných činností. Za svoju povinnosť úrad považuje neumožniť regulovaným subjektom odčerpávať viac finančných prostriedkov od konečných spotrebiteľov v platbách za energie a za služby, ako je nevyhnutne nutné. Na druhej strane rozhodnutia úradu zabezpečujú investorom primeranú návratnosť investícií do regulovaných činností v sieťových odvetviach. Takže na jednej strane je ochrana, na druhej strane je primeraná návratnosť prostriedkov do podnikania v energetike, aby investície boli schopné udržiavať podnikanie a dodávku energií v takej kvalite, ktorú odberatelia potrebujú. Stabilita regulovaných cien podľa môjho názoru je jasným signálom, že transparentná, konzistentná, ekonomická regulácia podnikania v regulovaných činnostiach nezávislým regulátorom prináša výsledky v podobe spravodlivých cien energií, ktoré vysielajú jasné, presné a zrozumiteľné signály o skutočných cenách a najmä o ich možných zmenách v budúcnosti, čo značne znižuje regulačné a investičné riziká pri podnikaní na Slovensku. Zníženie cien energií pre priemyselných odberateľov môže navyše zlepšiť ich konkurenčnú schopnosť pri vývoze svojich výrobkov a môže pozitívne vplývať na mieru nezamestnanosti na Slovensku. V roku 2004 sieťové odvetvia v Slovenskej republike pracovali bez významnejších porúch a odberatelia nemuseli nútene obmedzovať svoju spotrebu a neboli vystavení škodám z dôvodu zlyhania dodávky objednaných energií. Toto je veľmi dôležité konštatovanie, lebo v mnohých štátoch k tým zlyhaniam došlo a skutočne ekonomické dopady boli veľmi významné. Úrad pre reguláciu sieťových odvetví výkonom svojej pôsobnosti je schopný zabezpečiť stabilitu sieťových odvetví i v budúcnosti, je potrebné však zachovať jeho pôsobnosť, nezávislosť a autonómnosť v rozhodovaní. Pán predseda, ďakujem za pozornosť.